शाहिद कपूर ने 'मौसम', 'तेरी मेरी कहानी' और इस साल रिलीज़ हुई 'फटा पोस्टर निकला हीरो' से नाकामी की हैट्रिक बना डाली. शाहिद पूरा दोष किस्मत पर डाल देते हैं.आने वाली फ़िल्म 'आर...राजकुमार' के बारे में बात करते हुए जब पिछली नाकामियों की बात चली तो वो बोले, "मेरी किस्मत ख़राब है. इसके अलावा और कोई वजह नहीं है. कई बार आपको अपना काम अच्छा नहीं लगता लेकिन फ़िल्म चल जाती है. कई बार इसका उल्टा होता है. तो बस मुझे थोड़े से लक की ज़रूरत है."लगातार फ़्लॉप फ़िल्मों के बाद भी शाहिद ये मानने को तैयार नहीं कि उनकी लोकप्रियता में कोई कमी आई.वो कहते हैं, "भगवान का शुक्र है कि अब भी दर्शक मुझे पसंद करते हैं. उम्मीद करता हूं कि मेरा भाग्य जल्द ही बदलेगा."अपने ख़ुद के काम का विश्लेषण करते हुए वो कहते हैं कि 'जब वी मेट' उनकी सर्वश्रेष्ठ फ़िल्म है जबकि विशाल भारद्वाज की 'कमीने' में वो अपने अभिनय को बेहतरीन मानते हैं.पिछले दिनों ख़बरें आईं कि शाहिद के पिता पंकज कपूर उनके लिए लड़की देखने पंजाब गए. ऐसी ख़बरों को शाहिद ने बकवास करार दिया. वो कहते हैं, "मैं और पापा अपने-अपने काम में व्यस्त हैं. उनके पास इतना टाइम नहीं कि वो मेरे लिए लड़की देखें. वैसे भी मैं अपनी पसंद की लड़की के साथ शादी करूंगा. पापा की भी इसी बात पर सहमति होगी."शाहिद ने माना कि पिछले दो सालों से वो किसी रिलेशनशिप में नहीं है और इस बात को लेकर वो बड़े ख़ुश भी हैं. करियर की शुरुआत में शाहिद का नाम पहले अभिनेत्री करीना कपूर और फिर विद्या बालन और प्रियंका चोपड़ा के साथ जुड़ चुका है.'आर...राजकुमार' के निर्देशक हैं प्रभु देवा और उनकी हीरोइन हैं सोनाक्षी सिन्हा जिनके बारे में शाहिद कपूर कहते हैं, "सोनाक्षी संपूर्ण हीरोइन हैं. बेहतरीन अभिनय करती हैं. शानदार डांस करती हैं. सेट पर बेहद सहज रहती हैं. कोई नखरे नहीं हैं उनके. बड़ा मज़ा आता है उनके साथ काम करके."आर...राजकुमार 6 दिसंबर को रिलीज़ हो रही है.(बीबीसी हिन्दी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)